|  |  |
| --- | --- |
|  | REPUBLIKA HRVATSKA |
|  | **KOPRIVNIČKO - KRIŽEVAČKA ŽUPANIJA**  **Upravni odjel za gospodarstvo, komunalne djelatnosti i poljoprivredu** |

KLASA: 320-02/20-01/30

URBROJ: 2137/1-04/11-20-2

Koprivnica, 22. listopada 2020.

**ŽUPANIJA: KOPRIVNIČKO-KRIŽEVAČKA ŽUPANIJA**

**IZMJENA I DOPUNA**

**PROGRAMA RASPOLAGANJA POLJOPRIVREDNIM ZEMLJIŠTEM U**

**VLASNIŠTVU REPUBLIKE HRVATSKE**

**ZA OPĆINU DRNJE**

Na temelju članka 101. stavka 5. Zakona o poljoprivrednom zemljištu („Narodne novine“ broj 20/18., 115/18. i 98/19.) i članka 10. Odluke o upravnim tijelima Koprivničko-križevačke županije („Službeni glasnik Koprivničko-križevačke županije“ broj 7/15., 12/15., 2/16., 4/16.-pročišćeni tekst, 19/17., 21/18. i 1/19.), Koprivničko-križevačka županija, Upravni odjel za gospodarstvo, komunalne djelatnosti i poljoprivredu dana 22. listopada 2020. godine, donio je

**Izmjenu i dopunu**

**Programa raspolaganja poljoprivrednim zemljištem u vlasništvu**

**Republike Hrvatske za Općinu Drnje**

**SADRŽAJ PROGRAMA**

Upravni odjel za gospodarstvo, komunalne djelatnosti i poljoprivredu Koprivničko-križevačke županije donio je 20. srpnja 2018. godine Program raspolaganja poljoprivrednim zemljištem u vlasništvu Republike Hrvatske za Općinu Drnje, KLASA: 320-02/18-01/43, URBROJ: 2137/1-04/12-18-07, (u daljnjem tekstu: Program), te je na isti dobivena suglasnost Ministarstva poljoprivrede KLASA: 945-01/18-01/820, URBROJ: 525-07/1789-18-3.

Dopisom KLASA: 320-02/20-01/18, URBROJ: 2137/04-20-1 od 14. listopada 2020. godine Općina Drnje zatražila je Izmjenu i dopunu Programa vezano na Uvjerenje Upravnog odjela za prostorno uređenje, gradnju, zaštitu okoliša i zaštitu prirode Koprivničko-križevačke županije KLASA: 351-01/18-03/61, URBROJ: 2137/1-05/01/18-2 od 9. kolovoza 2019, Rješenje Upravnog odjela za prostorno uređenje, gradnju, zaštitu okoliša i zaštitu prirode Koprivničko-križevačke županije KLASA: UP/I-612-07/18-01/14, URBROJ: 2137/1-05/05-18-11 od 21.11.2018. godine, očitovanje HŽ INFRASTRUKTURE BROJ: 1030/20 od 04.2.2020. godine, Procjenu troškova Hrvatskih šuma, Uprave šuma podružnica Koprivnica KLASA: KC/20-01/136, URBROJ: 06-00-02/06-20-02 od 8. travnja 2020. godine i Posjedovni list broj 726.

1. **Ukupna površina poljoprivrednog zemljišta u vlasništvu Republike Hrvatske na području Općine Drnje, iznosi: 62,0661 hektara.**
2. Podaci o dosadašnjem raspolaganju

**T-1 Prikaz dosadašnjeg raspolaganja po svim oblicima - površina u ha**

|  |  |  |  |
| --- | --- | --- | --- |
| R.br. | OBLIK RASPOLAGANJA  ( skraćeni naziv iz ugovora) | Ukupan broj ugovora | Ukupna površina po ugovorima |
| 1. | zakup | **8** | **33,5495** |
| 2. | privremeno korištenje | **3** | **7,2790** |
|  | UKUPNO: | **11** | **40,8285** |

1. Sumarni pregled površina poljoprivrednog zemljišta u vlasništvu Republike Hrvatske prema oblicima raspolaganja

**T-2 Prikaz ukupnih površina po oblicima raspolaganja**

|  |  |  |
| --- | --- | --- |
| **OBLIK RASPOLAGANJA** | **Površina**  **u ha** | **NAPOMENA**  **(minirano, višegodišnji nasadi i sustavi odvodnje i navodnjavanja)** |
| površine određene za **povrat** | **/** | **-** |
| površine određene za **prodaju**  - jednokratno, maksimalno  do 25% | **8,0300** | **-** |
| površine određene za **zakup** | **54,0361** | **-** |
| površine određene za **zakup za ribnjake** | **/** | **-** |
| površine određene za **zakup zajedničkih pašnjaka** | **/** | **-** |
| površine određene za **ostale namjene**  - jednokratno, maksimalno  do 5% | **/** | **-** |

**MAKSIMALNA POVRŠINA ZA ZAKUP iznosi:** **6,00 ha.**

Tablica Prikaz raspolaganja po katastarskim česticama i oblicima raspolaganja je u prilogu u Excelu.

**NAPOMENA/OBRAZLOŽENJE UZ PROGRAM RASPOLAGANJA**

|  |
| --- |
| Općina Drnje nalazi se u podravskom, manjim dijelom i prekodravskom dijelu Koprivničko-križevačke županije te obuhvaća 29,65 km2. Prema popisu stanovništva iz 2011., broji 1.863 stanovnika raspoređenih u tri naselja: Botovo, Drnje i Torčec (gustoća naseljenosti: 62,83 st./km2).  Zakonom o poljoprivrednom zemljištu („Narodne novine“ broj 20/18., 115/18. i 98/19.)(u daljnjem tekstu: Zakon) člankom 29. propisano je da se s poljoprivrednim zemljištem u vlasništvu države raspolaže se na temelju Programa raspolaganja poljoprivrednim zemljištem kojeg donosi općinsko ili gradsko vijeće za svoje područje na prijedlog načelnika odnosno gradonačelnika. Dana 19. listopada 2020. godine Općina Drnje dostavlja Koprivničko-križevačkoj županiji, Upravnom odjelu za gospodarstvo, komunalne djelatnosti i poljoprivredu Prijedlog Izmjene i dopune Programa raspolaganja poljoprivrednim zemljištem u vlasništvu Republike Hrvatske za Općinu Drnje sa prilozima za donošenje, sukladno članku 101. stavku 5. Zakona.  Dokumentacija potrebna za donošenje Programa propisana je Pravilnikom o dokumentaciji za donošenje Programa raspolaganja poljoprivrednim zemljištem u vlasništvu RH („Narodne novine“ broj 27/18.).  Raspolaganje poljoprivrednim zemljištem u vlasništvu države u smislu Zakona predstavlja zakup i zakup za ribnjake, zakup zajedničkih pašnjaka, privremeno korištenje, zamjena, prodaja, prodaja izravnom pogodbom, razvrgnuće suvlasničke zajednice, osnivanje prava građenja i osnivanje prava služnosti.  Glavni ciljevi koji se žele postići donošenjem Programa za područje Općine Drnje su:  - efikasnije raspolaganje poljoprivrednim zemljištem,  - okrupnjavanje zemljišta i stavljanje u funkciju zapuštenog poljoprivrednog zemljišta,  - povećanje proizvodne funkcionalnosti poljoprivrednog zemljišta,  - usklađenje stanja u katastru sa stanjem u zemljišnim knjigama.  **Dosadašnje raspolaganje poljoprivrednim zemljištem na području Općine Drnje**  Izmjenom i dopunom Programa poljoprivrednim zemljištem u vlasništvu Republike Hrvatske za Općinu Drnje ukupno je utvrđeno 62,0661 ha državnog poljoprivrednog zemljišta što je za 34,1594 ha manje u odnosu na Program raspolaganja. Od navedenih površina, trenutno se u raspolaganju putem višegodišnjeg zakupa (do 2031. godine) nalazi 33,5495 ha ili 54% utvrđenog poljoprivrednog zemljišta. Sa 7,2790 ha ili 11,73% raspolaže se putem privremenog korištenja za koje su sklopljena 3 ugovora o privremenom korištenju od kojih se jedan ugovor odnosi na poljoprivredno zemljište koje nije u Programu raspolaganja niti u Izmjeni i dopuni Programa raspolaganja poljoprivrednim zemljištem u vlasništvu Republike Hrvatske za Općinu Drnje iz razloga što se nalazi sukladno postojećoj prostorno-planskoj dokumentaciji dijelom ili u potpunosti u području obavljanja gospodarskih i društvenih djelatnosti, gospodarska namjena, proizvodna – pretežno industrijska I1. Iako poljoprivredno zemljište iz predmetnog ugovora nije uvršteno u Program raspolaganja, površina istoga pribrojana je površini pod dosadašnjim oblicima raspolaganja. Eventualno buduće „privremeno“ raspolaganje ovim zemljištem odvijat će se ne kroz Program raspolaganja, nego putem privremenog zakupa sukladno članku 16. Zakona. S obzirom da je u Programu utvrđeno 5 ugovora o privremenom korištenju bitno je napomenuti da je u 2019. godini sklopljen Ugovor o darovanju, Broj: 700-03/2019 kojim je Republika Hrvatska, Ministarstvo državne imovine darovalo Općini Drnje nekretnine označene kao kčbr. 1676, 1677/1, 2323/1 i 2323/2 sve k.o. Drnje u svrhu izgradnje Gospodarske zone CEGE čemu je prethodio raskid 2 ugovora o privremenom korištenju za pobrojane nekretnine.  U cjelini dakle za efektivno raspolaganje prema ovoj Izmjeni i dopuni Programa, odnosno Zakonu, ostaje **28,7960 ha.**  **Raspolaganje poljoprivrednim zemljištem prema predloženoj Izmjeni i dopuni Programa raspolaganja**  Slijedeći opće zakonske smjernice, Općina kao temeljni oblik raspolaganja određuje zakup na 25 godina, uz mogućnost produljenja za još toliko. Imajući u vidu ukupno dostupne površine, odnosno površine u zakupu prema postojećim ugovorima (do 5 ha po pojedinom ugovoru, tj. korisniku), kao maksimalnu površinu koju jedan korisnik može zakupiti određuje 6 ha. U ovom kontekstu treba napomenuti da se prema čl. 30 st. 3 Zakona, u iskazani maksimum uračunavaju samo površine zakupljene po natječajima provedenima od stupanja Zakona na snagu.  Za prodaju je predviđeno 8,03 ha ili 12,9% ukupnih državnih poljoprivrednih površina. Iako je Zakonom maksimalni udio površina za prodaju određen na 25% ukupnih državnih poljoprivrednih površina, isti je na području Općine nemoguće realizirati, budući da se većina predmetnoga zemljišta nalazi u združenim proizvodno-tehnološkim cjelinama, a njih je prema čl. 59 Zakona zabranjeno prodavati. Osim toga, određeni dio čestica opterećen je teretima, suvlasničkim udjelima i nesređenim zemljišno-knjižnim stanjem, zbog čega ga nije uputno predviđati za prodaju.  Za ostale namjene Izmjenom i dopunom Programa raspolaganja nisu predviđene nikakve površine, budući da su sve čestice predviđene za nepoljoprivredne namjene (gospodarske zone) već i postojećom prostornoplanskom dokumentacijom klasificirane kao dijelom ili u potpunosti nepoljoprivredne.  Upravni odjel za prostorno uređenje, gradnju, zaštitu okoliša i zaštitu prirode Koprivničko-križevačke županije je u postupku ocjene prihvatljivosti Programa raspolaganja za ekološku mrežu donio Rješenje, KLASA: UP/I-612-07/18-01/14, URBROJ: 2137/1-05/05-18-11 od 21.11.2018. godine kojim je utvrđeno da je:   * **Program raspolaganja prihvatljiv za ekološku mrežu,** * u cilju očuvanja strogo zaštićenih vrsta, ugroženih i rijetkih stanišnih tipova područja ekološke mreže te temeljnih krajobraznih vrijednosti zaštićenog područja Regionalnog parka Mura-Drava izdaju se sljedeći uvjeti zaštite prirode: u svrhu očuvanja ugroženog i rijetkog stanišnog tipa A.4.1. Tršćaci, rogozici, visoki šiljevi i visoki šaševi (Razred PHRAGMITO-MAGNOCARICETEA Klika in Klika et Novak 1941) **k.č.br. 1128/4, 929/10 (sjeverozapadni dio) i 929/11 (sjeverozapadni dio) u k.o. Drnje izuzeti iz Programa raspolaganja poljoprivrednim zemljištem.**   Izmjenom i dopunom Programa raspolaganja izuzete su k.č.br. 1128/4, 929/10 i 929/11 k.o. Drnje iz Programa raspolaganja.  Planom navodnjavanja Koprivničko-križevačke županije utvrđeno je u točki 9.3.1.1. da površinske vode (bez akumulacija) ovise o minimalnim dnevnim protocima, kroz Općinu Drnje prolazi rijeka Drava čije raspoložive količine vode za direktno crpljenje u sušnim uvjetima vrlo značajne, uz prosječni godišnji protok koji iznosi 166 m³/s, što bi bilo dovoljno za navodnjavanje cca 70.000 ha na području Općine Drnje. Projekti javnog navodnjavanja do sada nisu planirani niti izrađeni.  Prema očitovanju Ureda državne uprave u Koprivničko-križevačkoj županije, Služba za gospodarstvo i imovinsko pravne poslove, KLASA: 943-01/18-01/39, URBROJ: 2137-02-18-2 od 10.7.2018. godine za područje Općine Drnje nije potrebno rezervirati površine za dodjelu zamjenskog poljoprivrednog zemljišta jer nema neriješenih predmeta.  Sukladno očitovanju Hrvatskih voda, VGI za mali sliv “Bistra” Đurđevac, KLASA: 325-10/18-04/0001506, URBROJ: 374-3601-1-18-2 od 27.6.2018. godine, **kčbr. 1266 odnosno 1266/1 i 1266/2 k.o. Drnje su javno vodno dobro – inundacijski pojas vodotoka Gliboki te su izuzete iz Programa raspolaganja.**  Općina Drnje se **ne nalazi** u minski sumnjivom prostoru sukladno očitovanju Ministarstva unutarnjih poslova, Ravnateljstva civilne zaštite.  Program se nadopunjuje česticama koje su nastale cijepanjem dviju čestica sukladno Posjedovnom listu broj 726.  U postupku prikupljanja dokumentacije za raspisivanje javnog natječaja za zakup i prodaju poljoprivrednog zemljišta u vlasništvu RH pribavljeno je i očitovanje HŽ INFRASTRUKTURE, BROJ: 1030/20 od 04.2.2020. godine iz kojeg proizlaze značajne površine poljoprivrednog zemljišta koje su Programom raspolaganja predviđene za prodaju, a nalaze se na trasi buduće željezničke pruge. Ovom izmjenom i dopunom izuzete su predmetne površine iz Programa raspolaganja.  U razdoblju po donošenju Programa raspolaganja došlo je do rješavanja imovinsko-pravnih odnosa na poljoprivrednom zemljištu obuhvaćenom Programom raspolaganja pred Općinskim državnim odvjetništvom. U navedenim postupcima priznato je putem nagodbe pravo vlasništva fizičkim osobama tako da je takovo zemljište također izuzeto iz Programa raspolaganja.  Iz Programa raspolaganja izuzeto je i zemljište koje se sukladno postojećoj prostorno-planskoj dokumentaciji nalazi u izdvojenom području obavljanja gospodarskih i društvenih djelatnosti, površina za iskorištavanje mineralnih sirovina (E3) ili u ugostiteljsko-turističkoj namjeni (T2) sve temeljem Uvjerenja Upravnog odjela za prostorno uređenje, gradnju, zaštitu okoliša i zaštitu prirode Koprivničko-križevačke županije KLASA: 351-01/18-03/61, URBROJ: 2137/1-05/01/18-2 od 9. kolovoza 2019. godine.  Iz Programa raspolaganja izuzima se zemljište koje je važećom prostorno-planskom dokumentacijom prema namjeni određeno kao šumsko zemljište – Š1, u naravi obraslo zemljište za koje je sukladno izvršenoj procjeni troškova stavljanja u funkciju poljoprivredne proizvodnje od strane Hrvatskih šuma utvrđeno da bi ti troškovi iznosili višestruko preko iznosa zakupnine za dvadesetpetogodišnje razdoblje.  Prilozi:   * Uvjerenja Upravnog odjela za prostorno uređenje, gradnju, zaštitu okoliša i zaštitu prirode Koprivničko-križevačke županije * Rješenje Upravnog odjela za prostorno uređenje, gradnju, zaštitu okoliša i zaštitu prirode Koprivničko-križevačke županije * Očitovanje Ureda državne uprave u Koprivničko-križevačkoj županiji o površini koju je potrebno osigurati kao nadoknadu za oduzetu imovinu (s obzirom na podnesene, a neriješene zahtjeve) * Uvjerenje Hrvatskih šuma d.o.o. da predmetne čestice nisu obuhvaćene šumskogospodarskom osnovom * Očitovanje Hrvatskih voda jesu li predmetne čestice javno vodno dobro * Kopija katastarskog plana za područje Općine Drnje * Zemljišnoknjižni izvadak i posjedovni listovi iz e-baze Preglednika katastarskih podataka DGU I ZIS aplikacije zemljišno-knjižnog sustava Ministarstva pravosuđa” * Prijedlog Izmjene i dopune Programa raspolaganja poljoprivrednim zemljištem u vlasništvu Republike Hrvatske za Općinu Drnje |

Izmjena i dopuna Programa raspolaganja poljoprivrednim zemljištem u vlasništvu Republike Hrvatske za Općinu Drnje izrađena je u sadržaju prema članku 30. Zakona o poljoprivrednom zemljištu, sukladno formi iz članka 7. i dokumentaciji prema članku 2. Pravilnika o dokumentaciji potrebnoj za donošenje Programa raspolaganja poljoprivrednim zemljištem u RH.

Ova Izmjena i dopuna Programa raspolaganja poljoprivrednim zemljištem u vlasništvu Republike Hrvatske za Općinu Drnje stupa na snagu nakon dobivanja suglasnosti Ministarstva poljoprivrede i biti će objavljena u „Službenom glasniku Koprivničko-križevačke županije“.

UPRAVNI ODJEL ZA GOSPODARSTVO, KOMUNALNE DJELATNOSTI I POLJOPRIVREDU KOPRIVNIČKO-KRIŽEVAČKE ŽUPANIJE

**PROČELNIK:**

**Marijan Štimac, dipl.oec.**